Jokeri (pelikortti)

Jokeri on pelikortti, joka vastaa peleissä mitä tahansa korttipakassa olevaa korttia. Pelaaja, joka käyttää kortin pelissä, saa itse valita, mitä korttia jokeri edustaa. Jokeria ei saa käyttää joissakin peleissä ja toisaalta peleissä, joissa jokeria saa käyttää, voi pakassa olla useampiakin jokerikortteja. Jos pokerissa käytetään jokeria, se on yleensä arvoltaan mikä tahansa kortti. Jokerilla on useita kutsumanimiä, kuten joksu, jokru, jokka, nikke ja narri.

Jokeri-kortti syntyi 1800-luvulla Yhdysvalloissa euchre nimisen korttipelin ansiosta. Pelissä korkeimmat valtit olivat Right Bower (valttimaan jätkä) ja Left Bower (samanvärisen toisen maan jätkä), mutta amerikkalaiset lisäsivät uuden ”valtin valtin” nimeltä Best Bower. Aluksi siihen käytettiin tyhjiä kortteja, kunnes vuonna 1863 philadelphialainen kortinvalmistaja Samuel Hart julkaisi ensimmäisen kuvituksen, ”Imperial Bowerin”, joka muistutti nykyistä jokeria. Euchre levisi nopeasti etenkin sisällissodan sotilaiden keskuudessa, ja vaikka pokeri myöhemmin syrjäytti euchren, jokeri jäi pysyväksi osaksi korttipakkaa Hartin työn ansiosta. Hart oli arvostettu valmistaja, joka toi kortteihin myös kiiltävän satiinipinnan, pyöristetyt kulmat ja kulmaindeksit, jotka helpottivat pelaamista. Hänen yrityksensä yhdistyi vuonna 1871 muihin valmistajiin muodostaen New York Consolidated Card Companyn, ja hänen nimensä näkyi korteissa vielä vuosikymmeniä hänen kuolemansa jälkeen.

Luokka:Korttipakka